ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0563/97 υποβολή: Carlos Robles Piquer (PPE) προς την Επιτροπή (24 Φεβρουαρίου 1997)

Θέμα: Ευρω-Loto για την απασχόληση και τον πολιτισμό

Το Ευρω-Loto για την απασχόληση και τον πολιτισμό είναι πρόγραμμα, μη κερδοσκοπικού χαρακτήρα, το οποίο θα μπορούσε να επιτρέψει τη δημιουργία κεφαλαίου με σκοπό τη δημιουργία θέσεων εργασίας και να επιτρέψει σε όσους συμμετέχουν σε αυτό να συμμετέχουν και στις σχετικές επενδύσεις.

Τον Οκτώβριο του 1986 ο κ. Ripa Di Meana, Επίτροπος τότε, πληροφόρησε τους Υπουργούς Οικονομικών της ΕΕ ότι επρόκειτο να πραγματοποιηθεί σχετική μελέτη σκοπιμότητος και, τον Ιούλιο του 1987, ο ίδιος Επίτροπος κάλεσε τους αρμόδιους υπουργούς να λάβουν θέση έναντι του Ευρω-Loto (ELPEC). Από τον Ιανουάριο του 1988 μέχρι το Δεκέμβριο 1994 στα πλαίσια του προγράμματος οργανώθηκαν πολλές εκδηλώσεις κάθε είδους, εν αναμονή της οριστικής αποφάσεως.

Μπορεί να αναφέρει η Επιτροπή ποιά είναι η σημερινή κατάσταση επί του θέματος, δεδομένης της καταφανώς θετικής στάσης της Επιτροπής, και του γεγονότος ότι το Μάιο του 1996 το πρόγραμμα Ευρω-Loto για την απασχόληση και τον πολιτισμό (ELPEC) είχε μελετηθεί σε εθνικό επίπεδο από τη γαλλική κυβέρνηση;

Απάντηση του κ. Oreja εξ ονόματος της Επιτροπής (14 Απριλίου 1997)

Η Επιτροπή μπορεί να επιβεβαιώσει ότι πράγματι ανέθεσε, το 1985, σε σύμβουλο την εκτέλεση μιας μελέτης σκοπιμότητας σχετικά με την ενδεχόμενη εισαγωγή ευρωλαχείου για την προώθηση της απασχόλησης και του πολιτισμού. Η μελέτη αυτή εγγραφόταν στο πλαίσιο της εφαρμογής των προτάσεων της επιτροπής Adonino για την Ευρώπη των πολιτών.

Μεταξύ του 1985 και του 1988, πολλές φορές έγινε αναφορά στο θέμα αυτό τόσο στο Συμβούλιο όσο και στο Κοινοβούλιο. Πάντως, λόγω της επιφυλακτικής αντίδρασης πολλών αντιπροσωπειών και ορισμένων βουλευτών στο θέμα αυτό, η Επιτροπή αποφάσισε να μη δώσει συνέχεια.
ΓΡΑΠΤΗ ΕΡΩΤΗΣΗ E-0201/97 υποβολή: Gianni Tamino (V) προς την Επιτροπή (5 Φεβρουαρίου 1997)

Θέμα: Χρησιμοποίηση κοινοτικών πόρων για την προστασία των διατηρητέων περιοχών στη Σαρδηνία-Ιταλία

Η περιφέρεια της Σαρδηνίας συμπρεριλαμβάνεται στα διαρθρωτικά ταμεία, στόχος 1 «για την προστασία των περιοχών ιδιαίτερης περιβαλλοντικής αξίας και φυσικού κάλους μέσω της δημιουργίας φυσικών πάρκων τα οποία προβλέπονται από τον περιφερειακό νόμο αριθ. 31/89». Ο νόμος αριθ. 31/89 είναι ο νόμος πλαίσιο που προβλέπει τη καθιέρωση ενός συστήματος 9 περιφερειακών πάρκων, 59 φυσικών προστατευόμενων περιοχών και 24 φυσικών μνημείων, αλλά έως σήμερα τίποτα από αυτά δεν φαίνεται ότι έχει πραγματοποιηθεί. Το 1996 ορισμένοι δήμοι της Σαρδηνίας υπέβαλαν αίτηση χρηματοδότησης για τα ΠΠΠ (σύστημα φυσικών πάρκων τριετία 1996-1999) που χρησιμοποιήθηκε σε άλλα έργα από την προστασία του περιβάλλοντος, δηλαδή σε δρόμους και τη δημιουργία ενός μουσείου (δήμοι Cabras, Scano Montiferro κ.ά.).

Από τα στοιχεία της Επιτροπής προκύπτει μη εφαρμογή του ανωτέρω νόμου 31/89 της περιφέρειας Σαρδηνίας, για την οποία προορίζονται οι διαρθρωτικοί πόροι; Πόσες και ποιές αιτήσεις χρηματοδότησης από τα διαρθρωτικά ταμεία - στόχος 1 έχουν υποβληθεί στην Επιτροπή από την περιφέρεια Σαρδηνίας και τους δήμους της Σαρδηνίας; Είναι δυνατόν να χορηγούνται πόροι που συνδέονται τόσο στενά με την εφαρμογή ενός νόμου χωρίς εφαρμογή του ίδιου του νόμου; Τί ελέγχους προτίθεται να διενεργήσει, προκειμένου να εξακριβώσει αν η χρηματοδότηση της δημιουργίας πάρκων και προστατευόμενων περιοχών στη Σαρδηνία εκ μέρους της ΕΕ χρησιμοποιήθηκε με στόχο την εφαρμογή του περιφερειακού νόμου αριθ. 31/89;

Απάντηση της κ. Wulf-Mathies εξ ονόματος της Επιτροπής (20 Μαρτίου 1997)

Όπως αναφέρεται στην απάντηση της Επιτροπής στην γραπτή ερώτηση Ε-2323/96 του κ. Ripa de Meana ((ΕΕ C 72 της 7.3.1997 )), το πρόγραμμα του διαρθρωτικού περιφερειακού ταμείου για τη Σαρδηνία περιλαμβάνει μέτρο για την στήριξη των φυσικών πάρκων στην περιοχή.

Σύμφωνα με τις πληροφορίες που διαθέτει η Επιτροπή, ο περιφερειακός νόμος 31/89 δεν έχει τεθεί πλήρως σε ισχύ και οι διαβουλεύσεις για την εφαρμογή του συνεχίζονται στην περιφέρεια.

Μεμονωμένες αιτήσεις για σχέδια που υπάγονται στα προγράμματα του περιφερειακού ταμείου δεν υποβάλλονται στην Επιτροπή. Τα σχέδια συλλέγονται από τα όργανα εφαρμογής βάσει συγκεκριμένων κριτηρίων. Η επιτροπή ελέγχου για το πρόγραμμα, στην οποία εκπροσωπείται η Επιτροπή, ενημερώνεται για την εφαρμογή των κριτηρίων και για τα σχέδια που επιλέγονται.

Παρόλο που ο νόμος 31/89 παρέχει ένα γενικό πλαίσιο για την ανάπτυξη των φυσικών πάρκων στη Σαρδηνία, το μέτρο του περιφερειακού προγράμματος δεν εξαρτάται άμεσα από αυτό. Μερικά σχέδια περιορισμένων διαστάσεων που συνδέονται με την προστασία του περιβάλλοντος έχουν χρηματοδοτηθεί σύμφωνα με το μέτρο αυτό. Σύμφωνα με πληροφορίες που διαθέτει η Επιτροπή, δεν υπάρχει αντίθεση μεταξύ των σχεδίων και του νόμου.

Η Επιτροπή θα συνεχίσει να εποπτεύει στενά την εφαρμογή του μέτρου στην επιτροπή ελέγχου για το πρόγραμμα.
ΓΡΑΠΤΗ ΕΡΩΤΗΣΗ E-0381/97 υποβολή: Stephen Hughes (PSE) προς την Επιτροπή (13 Φεβρουαρίου 1997)

Θέμα: Επαγγελματική κατάρτιση και απασχόληση των ναυτικών στην Ευρωπαϊκή Ένωση

Μετά από τη συμμετοχή μου σε διάσκεψη για την επαγγελματική κατάρτιση και απασχόληση των ναυτικών στην ΕΕ, η οποία διοργανώθηκε το Δεκέμβριο του 1996 στο Δουβλίνο υπό την αιγίδα και με χρηματοδότηση της Επιτροπής, αναρωτιέμαι εάν η Επιτροπή έχει δρομολογήσει κάποιες έρευνες ανάλογες με εκείνες που έχουν πραγματοποιηθεί στο Η.Β. από το Πανεπιστήμιο του Κάρτιφ (στην Ουαλία) για λογαριασμό του Βρετανικού Υπουργείου Μεταφορών, του Επιμελητηρίου Εμπορικής Ναυτιλίας και της Ναυτικής Εταιρείας, για να διερευνηθούν οι δυνατότητες απασχόλησης ατόμων με ναυτική πείρα σε επαγγέλματα ξηράς;

Εάν μια τέτοια έρευνα δεν έχει διενεργηθεί για το σύνολο των χωρών της ΕΕ, συμφωνεί η Επιτροπή ότι το θέμα θα πρέπει να διερευνηθεί περαιτέρω δεδομένου ότι, αν δεν είναι γνωστές οι απαιτήσεις σε ευρωπαϊκή κλίμακα, είναι αδύνατον να αποτιμηθούν οι πραγματικές διαστάσεις του προβλήματος που θέτει η παρακμή του ναυτικού επαγγέλματος στην ΕΕ, καθώς και η φύση και η έκταση οποιουδήποτε διορθωτικού μέτρου που θα χρειαστεί να ληφθεί;

Απάντηση του κ. Kinnock εξ ονόματος της Επιτροπής (4 Απριλίου 1997)

Η Επιτροπή έχει ήδη δρομολογήσει έναν ορισμένο αριθμό μελετών για διάφορες πτυχές της κατάρτισης των ναυτικών και το μέλλον των ναυτικών επαγγελμάτων στην Κοινότητα. Στη διάσκεψη στο Δουβλίνο της 17 και 18 Δεκεμβρίου 1996, παρουσιάστηκαν στους συμμετέχοντες μια σειρά από ερευνητικά θέματα, τα οποία πραγματοποιήθηκαν στα κράτη μέλη τόσο από τη βιομηχανία, όσο και από διεθνείς οργανισμούς.

Η Επιτροπή συμφωνεί ότι η μελέτη που εκπονήθηκε από το Πανεπιστήμιο του Wales στο Cardiff αποτελεί ένα χρησιμότατο δείγμα έρευνας και, από όσα γνωρίζει, σε όλη την Κοινότητα δεν έχει υπάρξει κάτι το παρόμοιο. Πάντως, η Επιτροπή, προς το παρόν, δεν μπορεί να δηλώσει στο Αξιότιμο Μέλος αν πρόκειται να αναληφθεί μια περαιτέρω μελέτη που να καλύπτει τα λοιπά κράτη μέλη, καίτοι το θέμα βρίσκεται υπό συνεχή εξέταση, ιδιαίτερα ως αποτέλεσμα της προσέγγισης για την απασχόληση των ναυτικών που έγινε στην Λευκή Βίβλο του 1996 σχετικά με τη ναυτική στρατηγική.
ΓΡΑΠΤΗ ΕΡΩΤΗΣΗ E-0619/97 υποβολή: Νικήτας Κακλαμάνης (UPE) προς την Επιτροπή (4 Μαρτίου 1997)

Θέμα: Οικονομικό σκάνδαλο στην Αλβανία

Είναι γνωστά τα τελευταία γεγονότα που συμβαίνουν στην Αλβανία, εξαιτίας του οικονομικού σκανδάλου με τις παρατράπεζες. Όλες οι πληροφορίες συγκλίνουν στο συμπέρασμα ότι η κατάσταση αυτή ήταν γνωστή στην κυβέρνηση Μπερίσα, μέλη της οποίας συμμετείχαν στο σκάνδαλο.

Επειδή νέο κύμα οικονομικών προσφύγων έχει δημιουργηθεί απ' την Αλβανία, χώρα επιδοτούμενη από την Ευρωπαϊκή Επιτροπή, με απρόσμενες επιπτώσεις για τις χώρες υποδοχής μεταξύ των οποίων είναι και η Ελλάδα, ερωτάται η Επιτροπή:

1. Ποιές πληροφορίες έχει συλλέξει σχετικά με το οικονομικό σκάνδαλο και την ενδεχόμενη συμμετοχή αξιωματούχων της κυβέρνησης Μπερίσα;

2. Αν οι πληροφορίες αληθεύουν, ποιά είναι η αντίδραση της Ε.Ε.;

3. Ποιά μέτρα πρόκειται να λάβει η Ε.Ε. προκειμένου να αντιμετωπισθεί το πρόβλημα με τους οικονομικούς πρόσφυγες στην Αλβανία;

Απάντηση του κ. Van den Broek εξ ονόματος της Επιτροπής (14 Απριλίου 1997)

Η αλβανική κυβέρνηση γνώριζε την ύπαρξη των πυραμιδικών επιχειρήσεων του χρηματοοικονομικού τομέα και του κινδύνου που προκύπτει από τη λειτουργία τους όσον αφορά τον προαναφερόμενο τομέα στην Αλβανία. Κατά το 1996 και αρκετά πριν την πτώχευση των πρώτων εταιρειών του τύπου αυτού, η οποία άρχισε να παρατηρείται τον Νοέμβριο 1996, το Διεθνές Νομισματικό Ταμείο έχει προβεί σε προειδοποιήσεις σχετικά με την κατάσταση. Η Επιτροπή είχε από την πλευρά της προσφέρει τεχνική βοήθεια ήδη, από τον Οκτώβριο 1996 με στόχο τη δημιουργία ενός κατάλληλου νομοθετικού και κανονιστικού πλαισίου για τον χρηματοοικονομικό τομέα. Ωστόσο, η αλβανική κυβέρνηση δεν άλλαξε καθόλου την προσέγγισή της στο θέμα αυτό. Η Επιτροπή δεν διαθέτει πληροφορίες σχετικά με ενδεχόμενη ανάμιξη υψηλών αξιωματούχων της κυβέρνησης στις εν λόγω παράνομες οικονομικές πράξεις.

Η Επιτροπή γνωρίζει τη μεγάλη ροή αλβανών προσφύγων για οικονομικούς λόγους προς πολλά κράτη μέλη, πρόβλημα το οποίο προσλαμβάνει ιδιαίτερη σημασία κάτω από τις παρούσες συνθήκες. Συμμερίζεται τις ανησυχίες που εξέφρασε το Αξιότιμο Μέλος αλλά δεν είναι σε θέση να παρέμβει άμεσα, ελλείψει κάποιου σαφούς ευρωπαϊκού πλαισίου, ώστε να έρθει σε επαφή με τις αλβανικές αρχές για το ζήτημα αυτό ((Βλέπε την απάντηση που εδόθη πρόσφατα στη γραπτή ερώτηση αριθ. E-0057/97 του κ.Ρουμπάτη σχετικά με την παράρνομη μετανάστευση και τη διακίνηση ναρκωτικών στα ελληνοαλβανικά σύνορα. )). Ωστόσο, η Επιτροπή είναι διατεθειμένη να επιταχύνει, κατά το μέτρο του δυνατού, τις δράσεις προώθησης της τοπικής ανάπτυξης, δράσεις οι οποίες προβλέπονται ήδη στο πρόγραμμα Phare, με στόχο τη δημιουργία θέσεων απασχόλησης και την παράλληλη μείωση της μεταναστευτικής τάσης. Η Επιτροπή είναι εξάλλου έτοιμη να παράσχει ανθρωπιστική βοήθεια.
ΓΡΑΠΤΗ ΕΡΩΤΗΣΗ P-0670/97 υποβολή: Angela Billingham (PSE) προς την Επιτροπή (26 Φεβρουαρίου 1997)

Θέμα: Αποκλεισμός των βρετανών εκπαιδευτών σκι από τα γαλλικά χιονοδρομικά κέντρα

Γνωρίζει η Επιτροπή ότι, παρόλες τις συζητήσεις μεταξύ των υπαλλήλων της και των γαλλικών αρχών στο Παρίσι με στόχο τη διασφάλιση της αναγνώρισης των τυπικών προσόντων των βρετανών εκπαιδευτών σκι στη Γαλλία, οι αρχές στις Γαλλικές Άλπεις εξακολουθούν να απαιτούν από τους κατάλληλα ειδικευμένους εκπαιδευτές σκι της αντίστοιχης βρετανικής ένωσης να υποβάλλονται σε «test de capacitι» πριν αναλάβουν το έργο τους;

Ενόψει του γεγονότος ότι πολλοί βρετανοί εκπαιδευτές σκι εμποδίστηκαν από το να ασκήσουν το έργο τους κατά τη διάρκεια της ιδιαίτερα πλούσιας σε χιόνια φετινής χιονοδρομικής περιόδου, ποιά μέτρα προτίθεται να λάβει η Επιτροπή για να σταματήσει την παραβίαση του άρθρου 59 της Συνθήκης από τις γαλλικές αρχές;

Απάντηση του κ. Monti εξ ονόματος της Επιτροπής (9 Απριλίου 1997)

Η Επιτροπή έκανε μεγάλες προσπάθειες κατά το προηγούμενο έτος προκειμένου να λύσει τα προβλήματα που αντιμετωπίζουν οι κοινοτικοί δάσκαλοι χιονοδρομίας που θέλουν να εργαστούν στη Γαλλία. Έχει σημειωθεί σημαντική πρόοδος και πρόσφατα παρατηρήθηκαν κάποιες εξελίξεις που αφορούν τα δύο κύρια θέματα, την ελεύθερη εγκατάσταση και την ελεύθερη παροχή υπηρεσιών.

Όσον αφορά την εγκατάσταση οι γαλλικές αρχές ανέφεραν ότι προτίθενται να τροποποιήσουν τους κανόνες χορηγώντας άδεια στους κατόχους διπλωμάτων που έχουν εκδοθεί από άλλα κράτη μέλη, προκειμένου να εναρμονίσουν τη νομοθεσία τους με την κοινοτική νομοθεσία και ιδιαίτερα με την οδηγία 92/51/ΕΟΚ σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης και κατάρτισης που συμπληρώνει την οδηγία 89/48/ΕΟΚ ((ΕΕ L 209, 24.7.1992 )). Οι νέες ρυθμίσεις θα τεθούν σε ισχύ κατά τους επόμενους μήνες.

Δεύτερον,δεν υπάρχει πρόβλημα όσον αφορά την ελευθερία παροχής υπηρεσιών που καλύπτεται από το άρθρο 59 της συνθήκης ΕΚ. Η Επιτροπή έχει επίσης ενεργήσει ώστε να επιλυθούν τα προβλήματα που παρουσιάστηκαν κατά το προηγούμενο έτος στις Γαλλικές Άλπεις. Μετά από μακρές συζητήσεις με τις γαλλικές αρχές εγκρίθηκε το Νοέμβριο του 1996 μια νέα απόφαση (D²cret) η οποία επιτρέπει στους αλλοδαπούς δασκάλους χιονοδρομίας να εργάζονται στην Γαλλία και να παρέχουν τις υπηρεσίες τους βάσει μιας δήλωσης. Μόνο σε περιπτώσεις σημαντικών διαφορών όσον αφορά το δίπλωμα ή την επαγγελματική κατάρτιση του ενδιαφερόμενου (όσον αφορά ειδικά την ευθύνη για την ασφάλεια) θα επιτρέπεται στις γαλλικές αρχές να απαιτούν ένα τέστ επάρκειας. Κατά συνέπεια η Επιτροπή θεωρεί ότι η γαλλική νομοθεσία είναι τώρα σύμφωνη προς το κοινοτικό δίκαιο. Αυτή η νέα διαδικασία έχει ως στόχο την εναρμόνιση της ελεύθερης παροχής υπηρεσιών με τις απαιτήσεις για ασφάλεια και φαίνεται να είναι μια ικανοποιητική λύση στα παραδοσιακά προβλήματα αναγνώρισης.
ΓΡΑΠΤΗ ΕΡΩΤΗΣΗ E-0560/97 υποβολή: Anita Pollack (PSE) προς την Επιτροπή (24 Φεβρουαρίου 1997)

Θέμα: Εκτροφή πουλερικών σε κλωβοστοιχίες

Ενόψει της απόφασης που έλαβε το 1988 η Σουηδία να απαγορεύσει, από την 1η Ιανουαρίου 1999, τη χρήση κλωβοστοιχιών για την εκτροφή πουλερικών, μπορεί η Επιτροπή να μας πει αν πρόκειται να υποβάλει προτάσεις για την προώθηση ανάλογων ενεργειών στην ΕΕ, τόσο για να περιφρουρηθεί η ευημερία των ζώων όσο και για να εξασφαλισθούν ίσοι όροι στο πλαίσιο της εσωτερικής αγοράς;

Απάντηση του κ. Fischler εξ ονόματος της Επιτροπής (4 Απριλίου 1997)

Η Επιτροπή γνωρίζει ότι η σουηδική κυβέρνηση αποφάσισε το 1988 να απαγορεύσει τις κλωβοστοιχίες μετά από μεταβατική περίοδο 10 ετών, και τώρα προτείνει την παράταση της μεταβατικής περιόδου αναφορικά με ορισμένα συστήματα κλωβών πτηνών.

Η οδηγία του Συμβουλίου 88/166/ΕΟΚ ((ΕΕ L 74, 19.3.1988 )) θεσπίζει τα ελάχιστα πρώτυπα για την προστασία των ωοτόκων ορνίθων που φυλάσσονται σε κλωβοστοιχίες και εξαρτάται από τα κράτη μέλη να εγκρίνουν περισσότερα γεναιόδωρα πρότυπα, βάσει των γενικών απαιτήσεων του κοινοτικού δικαίου.

Εάν, επί παραδείγματι, ένα κράτος μέλος αποφασίσει να απαγορεύσει τις κλωβοστοιχίες πλήρως, δεν θα επιτρέπεται να απαγορεύει την είσοδο αυγών που προέρχονται από κράτη μέλη τα οποία τηρούν τα ελάχιστα πρότυπα που ορίζονται στην οδηγία.

Αναφορικά με την πρόοδο για την αναβάθμιση των ελάχιστων κοινοτικών επιπέδων, το Αξιότιμο μέλος παραπέμπεται στην απάντηση στην γραπτή ερώτηση Ε-3488/96 του κ. Gahrton ((ΕΕ C 83, 14.3.1997 )).
ΓΡΑΠΤΗ ΕΡΩΤΗΣΗ E-0581/97 υποβολή: Νικήτας Κακλαμάνης (UPE) προς την Επιτροπή (25 Φεβρουαρίου 1997)

Θέμα: Κόστος των οδικών μεταφορών στην Ευρώπη

Σύμφωνα με δημοσίευμα του ελληνικού περιοδικού «Trans Weekly», οι ευρωπαϊκές οδικές μεταφορές είναι οι ακριβότερες στον κόσμο. Συγκεκριμένα, έρευνα της I.R.U. αποδεικνύει ότι το σημερινό κόστος οδικών μεταφορών είναι το υψηλότερο στον κόσμο, και μάλιστα κατά 25% ακριβότερο εκείνου των ΗΠΑ.

Κύριες αιτίες είναι το διαφορετικό επίπεδο υποδομών που συναντά ο μεταφορέας στην Ευρώπη, το διαφοροποιημένο καθεστώς παροχής υπηρεσιών από κράτος σε κράτος, οι δραματικές καθυστερήσεις και βέβαια η υψηλή έμμεση φορολογία των φορτηγών. Για το τελευταίο θέμα, είναι εξαιρετικά ενδιαφέρον το πόσο υψηλά είναι τα διόδια, καθώς και το κόστος της συνδυασμένης μεταφοράς (αυτοκίνητο-πλοίο-αυτοκίνητο και τραίνο-αυτοκίνητο), ιδίως για μεταφορείς που προέρχονται από χώρες όπως η Ελλάδα, με τα γνωστά προβλήματα απόστασης και έλλειψης εναλλακτικών δρομολογίων.

Θα ήθελα να ρωτήσω την Ευρωπαϊκή Επιτροπή αν αντιμετωπίζει το ενδεχόμενο ανάληψης μίας άμεσης δράσης για τη μείωση των επιβαρύνσεων των βαρέων οχημάτων, ιδιαίτερα εκείνων που ανήκουν σε χώρες που απέχουν από τις κύριες αγορές της Ε.Ε., και άρα η επιβάρυνση της μεταφοράς συνεπάγεται και μείωση της ανταγωνιστικότητας των προϊόντων αυτών των χωρών.

Απάντηση του κ. Kinnock εξ ονόματος της Επιτροπής (8 Απριλίου 1997)

Πέρυσι, η Επιτροπή υπέβαλε πρόταση ((ΕΕ C59, 26.02.97. )) αντικαταστάσεως της οδηγίας 93/89/ΕΟΚ περί των φόρων και των διοδίων και τελών πάσης φύσεως επί ορισμένων οχημάτων που χρησιμοποιούνται για οδική μεταφορά εμπορευμάτων ((ΕΕ L 279, 12.11.1993. )) από μία περισσότερο διαφοροποιημένη δομή τελών, ανάλογα με τις φθορές που τα οχήματα προκαλούν στην οδική υποδομή και στο περιβάλλον. Οι προτεινόμενες διατάξεις προβλέπουν τον καθορισμό των διοδίων κατά τρόπον ώστε τα επακόλουθα έσοδα να μην υπερβαίνουν το κόστος κατασκευής, λειτουργίας και ανάπτυξης της σχετικής υποδομής, συν ένα εύλογο για τέτοιου τύπου επενδυτικά έργα ποσοστό κέρδους. Επιπλέον, τα κράτη μέλη δύνανται να προσθέσουν ένα στοιχείο εξωτερικού κόστους, σε επίπεδα που αντανακλούν το αντίστοιχο εξωτερικό κόστος, μέχρι 0,03 ECU ανά χιλιόμετρο, κατά μέγιστο όριο.

Η πρόταση της Επιτροπής εξετάζεται στο Ευρωπαϊκό Κοινοβούλιο και στο Συμβούλιο. Συζητείται επίσης το ενδεχόμενο ειδικής μεταχείρισης οχημάτων ορισμένων περιφερειακών κρατών μελών,συμπεριλαμβανομένης της Ελλάδας.
ΓΡΑΠΤΗ ΕΡΩΤΗΣΗ E-0807/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Κοινοτικές επιχορηγήσεις σε ενώσεις, ΜΚΟ και διάφορους οργανισμούς

Σχετικά με το κονδύλι Β7-212 (Βοήθεια για την αυτάρκεια των προσφύγων και εκτοπισμένων στις χώρες της Λατινικής Αμερικής και της Ασίας) θα μπορούσε η Επιτροπή να ανακοινώσει τον πλήρη κατάλογο των ενώσεων, ΜΚΟ ή οργανισμών που έτυχαν κοινοτικών επιχορηγήσεων και το ακριβές ποσό αυτών των επιχορηγήσεων κατά το παρελθόν λήξαν οικονομικό έτος, δηλαδή το 1996;

Απάντηση του κ.Marin εξ ονόματος της Επιτροπής (1η Απριλίου 1997)

Οι δράσεις που χρηματοδότησε η Επιτροπή το 1996, από το κονδύλι B 7-212 (ex B7-3020)του προϋπολογισμού, προς όφελος μη κυβερνητικών οργανώσεων (ΜΚΟ), ενώσεων και διάφορων οργανισμών συνοψίζονται ως εξής:

- Χρηματοδότηση 44 έργων με ΜΚΟ, από τα οποία 17 στη Λατινική Αμερική, συνολικού προϋπολογισμού 5,93 εκατ. ιcu και 27 στην Ασία, προϋπολογισμού 19,35 εκατ. ιcu.

- Χρηματοδότηση 13 έργων με την Επιτροπή των Ηνωμένων Εθνών για τα Ανθρώπινα Δικαιώματα (UNHCR), από τα οποία 2 έργα στη Λατινική Αμερική, προϋπολογισμού 1,19 εκατ.ιcu και 11 στην Ασία, προϋπολογισμού 18 εκατ.ιcu.

- Χρηματοδότηση 9 έργων με άλλους οργανισμούς, από τα οποία 9 έργα στη Λατινική Αμερική, συνολικού προϋπολογισμού 13,96 εκατ. ιcu και ένα στην Ασία, προϋπολογισμού 0,5 εκατ.ιcu.

Ένας πλήρης κατάλογος των δικαιούχων διαβιβάζεται επευθείας στο Αξιότιμο Μέλος καθώς και στη Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0380/97 υποβολή: Κατερίνα Δασκαλάκη (UPE) προς την Επιτροπή (13 Φεβρουαρίου 1997)

Θέμα: Σχέδιο οδηγίας της Επιτροπής σχετικά με τον περιορισμό εκπομπής καυσαερίων

Στο Ε.Κ. υπάρχει προς μελέτη σχέδιο οδηγίας για τον περιορισμό της εκπομπής καυσαερίων των οχημάτων, με νέα όρια για τα καινούργια αυτοκίνητα από 1/1/2000. Στο σχέδιο προβλέπεται και τεχνολογία «πράσινου κουτιού» για Διαγνωστική Εντός του Οχήματος (ΔΕΟ), μέτρο κατ' αρχήν λίαν θετικό. Για την πρόσβαση στη ΔΕΟ προβλέπεται ειδικό εργαλείο SCAN που να ταιριάζει με αυτήν.

Ερωτάται η Επιτροπή γιατί δεν προβλέπεται τυποποιημένη μέθοδος πρόσβασης στη ΔΕΟ - όπως αντιστοίχως συμβαίνει στις ΗΠΑ π.χ. - έτσι ώστε να εξασφαλίζεται η ελευθερία επιλογής του καταναλωτή για την επισκευή και συντήρηση του οχήματος και για να αποφευχθεί απότομη αύξηση της δαπάνης συντήρησης και επισκευής των οχημάτων. Προτίθεται η Επιτροπή να τροποποιήσει το Σχέδιο Οδηγίας ώστε να επιτευχθεί η πληρέστερη προστασία του καταναλωτή;

Απάντηση του κ. Bangemann εξ ονόματος της Επιτροπής (2 Αριλίου 1997)

Η Επιτροπήπαραπέμπει το Αξιότιμο Μέλος του Κοινοβουλίου στα προσαρτήματα 3 και 4 του παραρτήματος ΧΙ της πρότασης οδηγίας του Κοινοβουλίου και του Συμβουλίου σχετικά με τα μέτρα που πρέπει να ληφθούν κατά της ρύπανσης της ατμόσφαιρας από τους ρύπους που εκπέμπουν τα μηχανοκίνητα οχήματα καθώς και σχετικά με τροποποίηση των οδηγιών 70/156/ΕΟΚ και 70/220/ΕΟΚ του Συμβουλίου ((COM (97)61. )).

Το προσάρτημα 3 τυποποιεί τη διεπαφή μεταξύ του ηλεκτρονικού εξοπλισμού των γκαράζ και των ενσωματωμένων στα οχήματα διαγνωστικών συστημάτων (on board diagnostic/OBD), προς αξιοποίηση των δεδομένων που βρίσκονται αποθηκευμένα στον υπολογιστή του οχήματος, ενώ το προσάρτημα 4 τυποποιεί τους κωδικούς αστοχίας.

Σκοπός της τυποποίησης είναι ακριβώς να μην απαιτείται ειδικός εξοπλισμός ανάλογα με τον τύπο του οχήματος για πρόσβαση στα δεδομένα των OBD.
ΓΡΑΠΤΗ ΕΡΩΤΗΣΗ E-0871/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Περιβάλλον (LIFE)

Σχετικά με το κονδύλιο του προϋπολογισμού Β3-320: LIFE, χρηματοδοτικό μέσον για το περιβάλλον, ενέργειες στο κοινοτικό έδαφος, ερωτάται η Ευρωπαϊκή Επιτροπή εάν υπάρχουν επιχορηγήσεις για την Ιταλία και, σε καταφατική περίπτωση, να τις ανακοινώσει, χωριστά για κάθε ένωση και για κάθε δραστηριότητα.

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0858/97, E-0859/97, E-0860/97, E-0861/97, E-0862/97, E-0863/97, E-0864/97, E-0865/97, E-0866/97, E-0867/97, E-0868/97, E-0869/97, E-0870/97 και E-0871/97 (25 Απριλίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0801/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Κοινοτικές επιχορηγήσεις σε ενώσεις, ΜΚΟ και διάφορους οργανισμούς

Σχετικά με το κονδύλι Β3-4103 (Ενέργειες για την καταπολέμηση της φτώχειας και του κοινωνικού αποκλεισμού) θα μπορούσε η Επιτροπή να ανακοινώσει τον πλήρη κατάλογο των ενώσεων ή οργανισμών που έτυχαν κοινοτικών επιχορηγήσεων και το ακριβές ποσό αυτών των επιχορηγήσεων κατά το παρελθόν λήξαν οικονομικό έτος, δηλαδή το 1996;

Απάντηση του κ. Flynn εξ ονόματος της Επιτροπής (11 Απριλίου 1997)

Το ποσοστό απορρόφησης των πιστώσεων της θέσης του προϋπολογισμού Β3-4103 για το οικονομικό έτος 1996 ανά πρόγραμμα έχει αποσταλεί κατευθείαν στο αξιότιμο μέλος καθώς και στη Γενική Γραμματεία του Κοινοβουλίου.

Όσον αφορά τις δεσμεύσεις οι οποίες ελήφθησαν μετά τις 30 Ιουνίου 1996, οι συμβάσεις συνοδεύτηκαν από μια ρήτρα αναστολής πληρωμών για συμμόρφωση με τη διάταξη η οποία εκδόθηκε από τον Πρόεδρο του Δικαστηρίου στις 24 Σεπτεμβρίου 1996 σε απάντηση του αιτήματος του Ηνωμένου Βασιλείου για λήψη προσωρινών μέτρων στο πλαίσιο της υπόθεσης C-240/96. Από τη διάταξη αυτή προκύπτει ότι η Επιτροπή είναι αρμόδια να υπογράφει συμβάσεις αλλά ότι θα μπορεί να εκτελεί πληρωμές μόνο ύστερα από την ημερομηνία έκδοσης του διατάγματος και μόνο εάν δικαιωθεί δικαστικά.
ΓΡΑΠΤΗ ΕΡΩΤΗΣΗ E-0410/97 υποβολή: Manuel Medina Ortega (PSE) προς την Επιτροπή (13 Φεβρουαρίου 1997)

Θέμα: Κοινοτικά προγράματα για την προστασία του περιβάλλοντος

Ποιά κοινοτικά προγράμματα για την προστασία του περιβάλλοντος ενεκρίθησαν κατά το παρελθόν έτος από την Επιτροπή για το Αρχιπέλαγος των Καναρίων και σε τί ποσοστό δεσμεύτηκαν να συμμετέχουν σε αυτά οι ισπανικές αρχές, εθνικές και περιφερειακές, κυρίως σε θέματα προστασίας των ακτών;

Απάντηση της κας Bjerregaard εξ ονόματος της Επιτροπής (7 Απριλίου 1997)

Οι ενισχύσεις από το Ευρωπαϊκό Ταμείο Περιφερειακής Ανάπτυξης (Feder) στις Καναρίους Νήσους για τη χρονική περίοδο 1994-1999 είχαν καθοριστεί στο κοινοτικό πλαίσιο στήριξης της Ισπανίας - στόχος 1 που εγκρίθηκε με την απόφαση 94/624/ΕΚ της Επιτροπής, της 26ης Ιουνίου 1994 ((ΕΕ αριθ. L 250 της 26.9.1994. )). Οι ενισχύσεις αυτές χορηγήθηκαν αφού εγκρίθηκε το επιχειρησιακό πρόγραμμα για τις Καναρίους Νήσους με την απόφαση της 7ης Νοεμβρίου 1994, και το πρόγραμμα κοινοτικής πρωτοβουλίας Regis II για την Ισπανία-Καναρίους Νήσους, με την απόφαση της 21ης Δεκεμβρίου 1995.

Στα προγράμματα αυτά προβλέπεται η χρηματοδότηση από το Feder των δράσεων για την προστασία και τη βελτίωση του περιβάλλοντος με κοινοτική συμβολή, αντιστοίχως, ύψους 52,21 εκατ. ECU και 22,57 εκατ. ECU.

Στο πλαίσιο του Ταμείου Συνοχής, κεφάλαιο Περιβάλλον, έχουν χρηματοδοτηθεί: εγκατάσταση αφαλάτωσης στην τοποθεσία Sta.Cruz de Tenerife, η διαμόρφωση της παραλίας Icod de los Vinos-Τenerife, η αποκατάσταση της αιγιαλείου γραμμής των ακτών Pozillos Matagorda-Lanzarote και η διαμόρφωση και περιβαλλοντική αναβάθμιση των παραλιών El Fraile y Las Arenas, Buenavista del Norte-Tenerife.